Poistenie majetku

**Poistenie majetku** (iné názvy: **majetkové poistenie**, staršie: **vecné poistenie**) je poistenie majetku pre prípad, že na ňom vznikne škoda. Je to jeden z troch hlavných typov komerčného poistenia (čiže jedno z troch poistných odvetví) v zmysle delenia uvedeného v Občianskom zákonníku; ostatné dve sú poistenie osôb a poistenie zodpovednosti za škodu.

Poistenie majetku je teda poistenie, pri ktorom poisťovňa v zmysle dohodnutých poistných podmienok poskytne poistnú náhradu za škodu utrpenú na poistenom majetku (živelné udalosti, odcudzenie, vlámanie, dopravné nehody a i.).

## Vymedzenia
Vymedzenie poistenia majetku používané napríklad v Občianskom zákonníku je uvedené vyššie v úvode tohto článku. Niekedy sa do pojmu poistenie majetku zahŕňa navyše aj poistenie zodpovednosti za škodu. 

Inokedy sa naopak pojem poistenie v podnikateľskej praxi rôzne zužuje, napríklad sa ním myslí len poistenie nehnuteľných vecí (domov, stavieb atď.), poistenie domácností a prípadne poistenie majetku právnickej osoby, alebo sa ním myslí len poistenie majetku právnickej osoby okrem poistenia dopravovaného tovaru, poistenia dopravného prostriedku a  stavebno-montážneho poistenia.

## Právna úprava
Poistenie majetku je na Slovensku upravené najmä v § 790 a § 806 - 815 Občianskeho zákonníka.

Predpisy o poistení majetku v Občianskom zákonníku sú však len veľmi všeobecné. Vymedzenie obsahu poistenia majetku je obsiahnuté v poistných podmienkach. Tie ustanovujú napríklad pre prípad akých poistných udalostí možno veci poistiť a ako sa určuje výška plnenia poistiteľa. 

Pri poistení majetku ide o plnenie zo zmluvy a nie o náhradu škody podľa § 420 a nasl. Občianskeho zákonníka, preto na určenie výšky plnenia poistiteľa platia iba poistné podmienky a ustanovenia Občianskeho zákonníka o stanovení výšky náhrady škody nemožno použiť.

## Základné druhy
Základné druhy poistenia majetku (tak ako je vymedzené napr. v Občianskom zákonníku) sú:
* poistenie pre prípad poškodenia alebo zničenia veci živelnou udalosťou  (= živelné poistenie) - živelnou udalosťou je napr. požiar, blesk, víchrica, povodeň či krupobitie,
* šomážne poistenie (= poistenie prerušenia prevádzky),
* poistenie pre prípad poškodenia alebo zničenia veci vodou z vodovodných zariadení (= vodovodné poistenie),
* poistenie pre prípad poškodenia, zničenia alebo straty veci pri doprave: 
** poistenie dopravovaného tovaru (= poistenie prepravy, poistenie kargo) - špeciálnym prípadom je poistenia valórov, t. j. poistenie prepravy zásielky valórov (čiže malých cenných vecí, napr. peňažnej hotovosti, šekov, cenných papierov, drahých kameňov a pod.)
** poistenie dopravného prostriedku (= poistenie kasko) - napr. poistenie pre prípad poškodenia alebo zničenia motorového vozidla (= havarijné poistenie motorového vozidla),
* poistenie pre prípad odcudzenia veci (= poistenie proti krádeži),
* poistenie pre prípad vandalizmu,
* poistenie domácnosti,
* poistenie rodinného domu alebo bytu (= poistenie nehnuteľnosti v užšom  zmysle),
* poistenie bytového domu,
* poistenie stavby,
* poistenie pre prípad rozbitia skla (= poistenie skiel),
* stavebno-montážne poistenie,
* poistenie pre prípad poškodenia alebo zničenia stroja alebo zariadenia (= poistenie strojov a poistenie zariadení),
* poistenie zásob,
* poistenie výstav a veľtrhov,
* poistenie hospodárskych zvierat,
* poistenie úrody rastlinnej produkcie,
* poistenie atómových rizík,
* poistenie úveru,
* poistenie liečebných nákladov, resp. cestovné poistenie

## Pozri aj
* poistenie
* zdravotné poistenie

## Zdroje

Kategória:Poistenie